Madwar 35 student minn 13-il organizzazzjoni universitarja ħadu sehem fl-ewwel edizzjoni tal-University of Malta Indoor Rowing Shield. Din l-attività kienet imtellgħa mill-għaqda studenteska Pulse u l-organizzazjoni ġdida UoM Rowing Club biex tkun ikkommemorata l-festa ta' Jum il-Ħelsien. Il-kompetizzjoni kienet maqsuma f'żewġ kategoriji; dik tal-2000m endurance u tal-500m sprint, bl-istudenti jkollhom iġibu l-aħjar ħin f'dawn id-distanzi sabiex jirbħu l-Organisation jew il-Faculty Shield. Ryan Sciortino mill-Fakultà tal-ICT kien ir-rebbieħ fil-kategorija heavweight tal-500m, b'Martin Dugas tal-Fakultà tal-Inġinerija jispiċċa fit-tieni post u Steve Said tal-Fakultà tax-Xjenza u rappreżentant ta' S-Cubed fit-tielet post. Glenn Zammit tal-Fakultà tal-Inġinerija u rappreżentant tal-UESA spiċċa fl-ewwel post fil-kategorija Lightweight tal-500m. Luke Camilleri Cuschieri mill-Fakultà tal-Ħidma Soċjali u rappreżentant ta' CSA spiċċa fit-tieni post u fit-tielet post Ryan Busuttil mill-Fakultà tax-Xjenza, rappreżentant ta' S-Cubed. Fil-kategorija Heavyweight tal-2000m tal-irgiel spiċċa l-ewwel Martin Dugas segwit minn Steve Said u Michael Aquilina, mill-Fakultà tal-ICT u rappreżentant ta' ICTSA, fit-tielet post. Filwaqt li fil-kategorija lightweight tal-2000m, fl-ewwel post spiċċa Glenn Zammit, fit-tieni post Luke Camilleri Cuschieri u fit-tielet post Jerome Azzopardi mill-Fakultà tal-Inġinerija u rappreżentant tal-organizzazjoni UESA. Fil-Kategorija tan-Nisa rajna lil Martina Camilleri mill-Fakultà tal-Kummerċ u rappreżentanta ta' ASCS spiċċat fl-ewwel post fil-heavyweight f'distanza ta' 500m u Christina Caruana mill-Fakultà tal-Mediċinia u rappreżentanta tal-MMSA spiċċat fit-tieni post f'din l-istess tiġrija. Intant, fil-heavyweight b'distanza ta' 2000m spiċċat fl-ewwel post Chiara Farrugia mill-Fakultà tal-Ħidma Soċjali u rappreżentanta ta' BETAPSI. Żar din l-attività s-Segretarju Parlamentari għar-Riċerka, l-Innovazzjoni, iż-Żgħażagħ u l-Isport Chris Agius li feraħ liż-żewġ organizzazzjonijiet tal-inizjattivi ġodda li qed jittieħdu fl-isport. Huwa innota n-numru kbir ta' parteċipanti li ħadu sehem f'din l-ewwel edizzjoni u awgura li aktar żgħażagħ jersqu lejn l-isport tal-qdif sabiex dan l-isport, li ssoltu jkun assoċjat biss mar-regatta, jimraħ u jikber fil-popolarità.